Oues ontsnap om ‘heavy metal’-konsert by te woonFeesgangers by Wacken Open Air (4 Augustus 2018) (Foto: Daniel Reinhardt/dpa via AP) Twee mans, onderskeidelik 58 en 59 jaar oud, het uit ŉ tehuis ontsnap om een van die grootste “heavy metal”-konserte in Duitsland by te woon. Peter Berndt, woordvoerder vir die Itzehoe-polisie, het Dinsdag gesê die twee mans het ŉ tehuis vir persone met geestesgesondheidskwessies ontsnap om Vrydagaand die Wacken Open Air-fees by te woon. Feesgangers het die polisie ontbied nadat hulle die twee “hulpelose, gedisoriënteerde en besope” twee mans gevind het wat vir ŉ bus gestaan en wag het. Die busdiens is egter Saterdagoggend om 03:00 reeds opgeskort. Die polisie het hulle na ŉ noodhulpstasie gebring en het hulle omstreeks 06:30 die oggend huis toe gestuur in ŉ taxi wat die tehuis gereël het. Die tehuis is ongeveer 30 km van die feesterrein geleë. Berndt het gesê die twee mans het vermoedelik aanvanklik te voet en met openbare vervoer tot by die fees gekom, alhoewel dit nie duidelik is wanneer hulle in Wacken aangekom het en hoe lank hulle by die fees was nie. Owerhede het aan die Deutsche Welle gesê die tehuis se personeel het die twee mans as vermis aangemeld. Wacken Open Air, wat as die “Metal Mecca” beskryf word, lok jaarliks ongeveer 75 000 besoekers van reg oor die wêreld, aldus die fees se Facebook-blad. Kunstenaars soos Walking Dead on Broadway, Judas Priest, Arch Enemy, Cannibal Corpse en Die from Sorrow het vanjaar by die fees opgetree.